ระเบียบกรุงเทพมหานครระเบียบกรุงเทพมหานครว่าด้วยหลักเกณฑ์และวิธีปฏิบัติเกี่ยวกับการปรับปรุงเขตเพลิงไหม้พ.ศ.๒๕๔๓------------- โดยที่เป็นการสมควรกำหนดระเบียบกรุงเทพมหานครว่าด้วยหลักเกณฑ์และวิธีปฏิบัติเกี่ยวกับการปรับปรุงเขตเพลิงไหม้ตามกฎหมายว่าด้วยการควบคุมอาคาร อาศัยอำนาจตามความในมาตรา๔๙ แห่งพระราชบัญญัติระเบียบบริหารราชการกรุงเทพมหานคร พ.ศ. ๒๕๒๘ผู้ว่าราชการกรุงเทพมหานครจึงกำหนดระเบียบขึ้นไว้ ดังต่อไปนี้ ข้อ๑ ระเบียบนี้ เรียกว่า"ระเบียบกรุงเทพมหานคร ว่าด้วยหลักเกณฑ์และวิธีการปฏิบัติเกี่ยวกับการปรับปรุงเขตเพลิงไหม้ พ.ศ.๒๕๔๓" ข้อ๒ระเบียบนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป ข้อ๓ บรรดาระเบียบ ข้องบังคับ ประกาศหรือคำสั่งอื่นใดที่ได้กำหนดไว้แล้วในระเบียบนี้ หรือซึ่งขัดหรือแย้งกับระเบียบนี้ให้ใช้ระเบียบนี้แทน ข้อ๔ ในระเบียบนี้ "เขตเพลิงไหม้"หมายความว่า เขตเพลิงไหม้ตามกฎหมายว่าด้วยการควบคุมอาคาร ข้อ๕ เมื่อเกิดเพลิงไหม้บริเวณใดแล้วให้สำนักงานเขตท้องที่ ดำเนินการดังต่อไปนี้ ๕.๑ตรวจสอบบริเวณที่เกิดเพลิงไหม้ทันที เพื่อพิจารณาว่าเป็นเขตเพลิงไหม้หรือไม่ กรณีไม่เข้าลักษณะเป็นเขตเพลิงไหม้ให้แจ้งสำนักผังเมืองทราบภายใน ๑ วันทำการ นับแต่วันตรวจสอบบริเวณเพลิงไหม้ ๕.๒กรณีเข้าลักษณะเป็นเขตเพลิงไหม้ ๕.๒.๑ให้จัดทำประกาศแสดงเขตเพลิงไหม้ไว้ ณ สำนักงานเขตท้องที่และบริเวณที่เกิดเพลิงไหม้โดยมีแผนที่สังเขปแสดงแนวเขตเพลิงไหม้พร้อมระบุให้ทราบถึงการกระทำอันต้องห้ามตามกฎหมายว่าด้วยการควบคุมอาคาร และ ๕.๒.๒จัดส่งสำเนาประกาศแสดงเขตเพลิงไหม้ ให้สำนักผังเมืองภายใน ๑ วันทำการ นับแต่วันประกาศเขตเพลิงไหม้ ข้อ๖กรณีที่สำนักผังเมืองตรวจสอบแล้วมีความเห็นแตกต่างจากสำนักงานเขตให้ดำเนินการดังนี้ ๖.๑ถ้าเห็นว่าไม่เข้าลักษณะเป็นเขตเพลิงไหม้ ให้สำนักผังเมืองรายงานผู้ว่าราชการกรุงเทพมหานครทราบทันทีพร้อมด้วยเหตุผลเพื่อพิจารณาสั่งการให้ยกเลิกประกาศแสดงเขตเพลิงไหม้ตามข้อ ๕.๒.๑ ๖.๒ถ้าเห็นว่าเข้าลักษณะเป็นเขตเพลิงไหม้ ให้สำนักผังเมืองแจ้งสำนักงานเขตท้องที่ทราบทันที เพื่อจัดทำประกาศแสดงเขตเพลิงไหม้ ตามข้อ๕.๒.๑ ต่อไป ข้อ๗ กรณีเข้าลักษณะเป็นเขตเพลิงไหม้ให้สำนักผังเมืองดำเนินการดังต่อไปนี้ ๗.๑สำรวจและรวบรวมข้อมูลต่าง ๆ ในเขตเพลิงไหม้โดยละเอียดเพื่อใช้ประกอบในการพิจารณาว่าสมควรจะมีการปรับปรุงเขตเพลิงไหม้หรือไม่ได้แก่ ๗.๑.๑จำนวนหลังคาเรือนที่ถูกเพลิงไหม้ ๗.๑.๒เนื้อที่บริเวณเพลิงไหม้ ๗.๑.๓เจ้าของหรือผู้ครอบครอบที่ดิน และอาคาร ๗.๑.๔การใช้ประโยชน์ที่ดินปัจจุบัน ๗.๑.๕การใช้ประโยชน์ที่ดินตามผังเมืองรวม ๗.๑.๖การเข้าถึงพื้นที่และระบบคมนาคมขนส่ง ๗.๑.๗ข้อมูลสาธารณูปโภคและสาธารณูปการ ๗.๑.๘ข้อมูลอื่น ๆ ที่เกี่ยวข้อง ๗.๒พิจารณาว่าสมควรจะมีการปรับปรุงเขตเพลิงไหม้หรือไม่ โดยคำนึงถึงประโยชน์ ดังต่อไปนี้ ๗.๒.๑การป้องกันอัคคีภัย ๗.๒.๒การสาธารณสุข ๗.๒.๓การรักษาคุณภาพสิ่งแวดล้อม ๗.๒.๔การผังเมืองและสถาปัตยกรรม ๗.๒.๕การอำนวยความสะดวกแก่การจราจร ๗.๓จัดแผนที่และแผนผัง ๗.๓.๑แผนที่ขนาดตามมาตราส่วน ๑ : ๑,๐๐๐ หรือขนาดใกล้เคียง แสดงรายละเอียดบริเวณเขตเพลิงไหม้และระบบคมนาคมขนส่งโดยรอบ ๗.๓.๒แผนผังแสดงรายละเอียดการปรับปรุงเขตเพลิงไหม้ (กรณีเห็นควรปรับปรุง) เพื่อประกอบการพิจารณาของคณะกรรมการควบคุมอาคาร ๗.๔สรุปความเห็นเสนอผู้ว่าราชการกรุงเทพมหานคร เพื่อเสนอความเห็นต่อไปยังคณะกรรมการควบคุมอาคาร ภายใน ๑๕ วันนับแต่วันที่เกิดเพลิงไหม้ ข้อ๘เมื่อรัฐมนตรีว่าการกระทรวงมหาดไทยมีคำสั่งให้กรุงเทพมหานครประกาศให้ประชาชนในเขตเพลิงไหม้ทราบว่าจะมีการปรับปรุงหรือไม่ปรับปรุงเขตเพลิงไหม้ ให้สำนักผังเมืองจัดทำประกาศกรุงเทพมหานคร เรื่องปรับปรุงหรือไม่ปรับปรุงเขตเพลิงไหม้แล้วแต่กรณีเสนอผู้ว้าราชการกรุงเทพมหานครและจัดส่งประกาศดังกล่าวให้สำนักงานเขตท้องที่ ปิดประกาศไว้ ณสำนักงานเขตท้องที่และบริเวณที่เกิดเพลิงไม้ภายใน ๔๕ วัน นับแต่วันที่เกิดเพลิงไหม้ รวมทั้งจัดส่งสำเนาประกาศดังกล่าวให้สำนักการโยธาและกรมโยธาธิการ ทราบภายใน ๒ วัน ด้วย ข้อ๙กรณีรัฐมนตรีว่าการกระทรวงมหาดไทยประกาศใช้บังคับแผนผังปรับปรุงเขตเพลิงไหม้ให้สำนักผังเมืองจัดส่งประกาศดังกล่าวให้สำนักโยธาและสำนักงานเขตท้องที่ ทราบเพื่อดำเนินการในส่วนที่เกี่ยวข้องต่อไปภายใน ๒ วันนับแต่วันที่ได้รับประกาศดังกล่าว ข้อ๑๐การดำเนินการปรับปรุงเขตเพลิงไหม้ ตามประกาศใช้บังคับแผนผังปรับปรุงเขตเพลิงไหม้ให้อยู่ในความรับผิดชอบของหน่วยงานดังต่อไปนี้ ๑๐.๑ให้สำนักงานเขตท้องที่ รับผิดชอบจัดทำโครงการปรับปรุงเขตเพลิงไหม้ในส่วนของ ถนน ตรอก ซอยขนาดเล็กที่สำนักงานเขตมีหน้าที่ต้องรับผิดชอบ และการเสนอออกพระราชกฤษฎีกา และ/หรือพระราชบัญญัติตามกฎหมายว่าด้วยการเวนคืนอสังหาริมทรัพย์ ๑๐.๒ให้สำนักการโยธา รับผิดชอบจัดทำโครงการปรับปรุงเขตเพลิงไหม้ในส่วนของถนนสายหลัก ถนนสายรองที่สำนักการโยธาต้องรับผิดชอบหรือโครงการที่ต่อเนื่องระหว่างสำนักงานเขตหลายท้องที่ และการเสนอออกพระราชกฤษฎีกาและ/หรือ พระราชบัญญัติตามกฎหมายว่าด้วยการเวนคืนอสังหาริมทรัพย์ ๑๐.๓หน่วยงานอื่น ๆ ที่เกี่ยวข้องกับการใช้ประโยชน์ที่ดินตามที่กำหนดในแผนผังปรังปรุงเขตเพลิงไหม้ตามที่ปลัดกรุงเทพมหานครมีคำสั่งมอบหมาย การเสนอออกพระราชกฤษฎีกากำหนดเขตที่ดินบริเวณที่จะเวนคืนหรือพระราชบัญญัติเวนคืนอสังหาริมทรัพย์ตามข้อ ๑๐.๑ และข้อ ๑๐.๒ให้ดำเนินการภายใน ๙๐ วัน นับแต่วันที่มีประกาศใช้บังคับแผนผังปรับปรุงเขตเพลิงไหม้ การดำเนินการปรับปรุงเขตเพลิงไหม้ตามวรรค๑ ให้หน่วยงานที่เกี่ยวข้องเริ่มดำเนินการภายใน ๒ ปีนับแต่วันใช้บังคับประกาศใช้บังคับแผนผังปรับปรุงเขตเพลิงไหม้ ข้อ๑๑ให้สำนักผังเมืองรับผิดชอบในการกำกับดูแล ติดตามและรายงานผลการดำเนินการปรับปรุงเขตเพลิงไหม้ตามข้อ ๑๐ให้ปลัดกรุงเทพมหานครทราบทุก ๖๐ วัน ข้อ๑๒ให้ถือว่าการดำเนินการและการพิจารณาจัดสรรงบประมาณที่จะใช้ในการดำเนินการปรับปรุงเขตเพลิงไหม้ตามประกาศใช้บังคับแผนปรับปรุงเขตเพลิงไหม้เป็นเรื่องที่มีความสำคัญและเร่งด่วน ข้อ๑๓ ในกรณีที่มีเหตุพิเศษสมควรปฏิบัติเป็นอย่างอื่นหรือไม่มีกำหนดไว้ในระเบียบนี้ให้เสนอผู้ว่าราชการกรุงเทพมหานครสั่งการเป็นกรณีๆ ไป ข้อ๑๔ให้ปลัดกรุงเทพมหานครรักษาการตามระเบียบนี้ ประกาศณ วันที่ ๒๘ ธันวาคม พ.ศ. ๒๕๔๓ สมัคร สุนทรเวช ผู้ว่าราชการกรุงเทพมหานคร[รก.๒๕๔๔/พ๗ง/๒๗/๒๙ มกราคม ๒๕๔๔]